Il-Kunsill adotta r-Rapport Annwali tal-UE dwar id-Drittijiet tal-Bniedem u d-Demokrazija fid-Dinja fl-2014. Matul din is-sena kkaratterizzata minn sfidi l-UE indirizzat bosta każijiet ta' ksur tad-drittijiet tal-bniedem fid-dinja kollha, bit-twemmin qawwi li bid-difiża u l-promozzjoni tad-drittijiet tal-bniedem, soċjetajiet inklużivi u demokratiċi huma l-uniku mod biex jiġu garantiti s-sigurtà u l-istabbiltà fid-dinja kollha. Ir-Rapport Annwali tal-2014 jiddeskrivi l-isforzi konsistenti tal-UE, tan-netwerk estensiv tiegħu ta' 139 Delegazzjoni tal-UE, tar-Rappreżentant Għoli u tar-Rappreżentant Speċjali tal-UE għad-Drittijiet tal-Bniedem, Stavros Lambrinidis, fid-dinja kollha biex jippromwovi l-universalità tad-drittijiet tal-bniedem madwar id-dinja. Matul l-2014, l-UE involviet ruħha fi djalogi u konsultazzjonijiet formali dwar id-drittijiet tal-bniedem ma' 37 pajjiż sieħeb u raggruppamenti reġjonali. Barra minn hekk, ħafna mid-79 pajjiż Afrikan, tal-Karibew u l-Paċifiku li huma parti għall-Ftehim ta' Cotonou kellhom djalogu mal-UE. Għall-ewwel darba, ġie organizzat id-djalogu dwar id-drittijiet tal-bniedem mal-Mjanmar/Burma. L-UE kkundannat l-ispazju dejjem jiċkien għas-soċjetà ċivili f'ħafna pajjiżi, ir-restrizzjonijiet dejjem akbar imposti fuq organizzazzjonijiet nongovernattivi u l-fastidju u l-vjolazzjonijiet serji tad-drittijiet tal-bniedem imposti fuq attivisti. L-UE kkundannat l-attakki kontra ġurnalisti u bloggers permezz ta' dikjarazzjonijiet pubbliċi u fil-qafas tar-relazzjonijiet bilaterali tagħha. L-Istrument Ewropew għad-Demokrazija u d-Drittijiet tal-Bniedem (EIDHR) baqa' għodda finanzjarja ewlenija ta' appoġġ għall-organizzazzjonijiet tas-soċjetà ċivili attivi fil-qasam tad-drittijiet tal-bniedem, kif ukoll id-difensuri tad-drittijiet tal-bniedem, inklużi ġurnalisti u bloggers. L-UE tenniet l-impenn tagħha biex tappoġġa d-difensuri tad-drittijiet tal-bniedem. Filwaqt li fakkar l-10 anniversarju tal-adozzjoni tal-linji gwida tal-UE dwar id-difensuri tad-drittijiet tal-bniedem, il-Kunsill f'Ġunju 2014 enfasizza ir-rwol partikolarment importanti tad-difensuri nisa tad-drittijiet tal-bniedem u dawk minn gruppi vulnerabbli u marġinalizzati. Ġew adottati linji gwida tal-UE dwar il-libertà tal-espressjoni offline u online kif ukoll il-Forum annwali UE NGO dwar id-Drittijiet tal-Bniedem f'Diċembru 2014, iddedikat għall-protezzjoni u l-promozzjoni tal-libertà tal-espressjoni bil-parteċipazzjoni ta' aktar minn 200 NGO minn madwar id-dinja. Filwaqt li ċċelebrat it-30 anniversarju tal-Konvenzjoni Kontra t-Tortura u Trattament jew Pieni Krudili, Inumani jew Degradanti oħra, l-UE kompliet bl-isforzi tagħha biex jiġu evitati u jinqerdu t-tortura u t-trattament ħażin. Permezz tat-Tielet Kumitat tal-Assemblea Ġenerali tan-Nazzjonijiet Uniti, il-Kunsill tad-Drittijiet tal-Bniedem tan-Nazzjonijiet Uniti u l-aġenziji speċjalizzati tan-NU, bħall-ILO, l-UE kompliet tappoġġa bis-sħiħ is-sistema multilaterali tad-drittijiet tal-bniedem, li għandha rwol kritiku fil-promozzjoni u l-protezzjoni tan-normi u l-istandards tad-drittijiet universali tal-bniedem u fil-monitoraġġ tal-konformità. L-UE kkontribwixxiet għall-promozzjoni u l-protezzjoni tad-drittijiet ta' persuni li jappartjenu għal minoranzi. L-UE tibqa' impenjata bis-sħiħ li tipproteġi t-tfal mill-vjolenza, l-isfruttament, l-abbuż u n-negliġenza, u twiegħed aktar minn EUR 100 miljun għas-seba' snin li ġejjin għall-ugwaljanza bejn is-sessi u l-benessri tat-tfal, inklużi proġetti konkreti dwar it-tmiem għall-mutilazzjoni ġenitali tan-nisa u tat-tfal, iż-żwieġ prekoċi u dak sfurzat. Rapport annwali dwar id-drittijiet tal-bniedem u d-demokrazija fid-dinja fl-2014 Din ir-riżorsa bħalissa hi disponibbli biss bil-lingwa jew il-lingwi li ġejjin: Protezzjoni u promozzjoni tad-drittijiet tal-bniedem (informazzjoni ġenerali) Ara l-paġna tal-laqgħa